Gedagte vir die dag: Vrees maak dood | Maroela Media
Ons het reeds gesien dat 'n klein hoeveelheid vrees 'n mens veilig kan hou. Die probleem is egter dat sommige mense so deur hulle vrees regeer word dat álles later vir hulle 'n bedreiging inhou. Hulle is bang vir alles en almal en hierdie vrees steel later hulle hele lewe. Dit gebeur dan ook heeltemal te dikwels dat 'n mens lees van iemand wat per ongeluk 'n geliefde skiet omdat hulle die persoon vir 'n inbreker aangesien het.
God self sê vir ons ons moenie bang wees nie. Ons moet sterk en dapper staan, want Hy is by ons. Hy weet van ons besorgdheid oor ons gesin en geliefdes. Hy weet ons bly in 'n land waar ons dalk nie altyd heeltemal veilig is nie. Maar Hy sê vir ons Hy is oral waar ons gaan by ons. Ten spyte van al ons vrese bly God in beheer. Hy het ons nie verlaat nie, en Hy sal ook nie.
Amen! Ons verstaan uit die Woord dat mens mag vra/bid, maar dan moet ons glo en vertrou dat ons gebed verhoor sal word.